**OBRAZLOŽENJE OPĆEG DIJELA I. IZMJENA I DOPUNA PRORAČUNA**

**GRADA NOVSKE ZA 2023. GODINU**

**PRAVNI OSNOV**

Odredbama članka 45. Zakona o proračunu („Narodne novine“, broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Prvim izmjenama i dopunama iskazano je povećanje proračuna za 63,98 % ili 7.611.861,24 eura. Ukupno planirani prihodi i primici s planiranim viškom prihoda ovim izmjenama iznose 19.501.921,50 eura.

*Prihodi poslovanja* s planom od 9.969.498,17 eura povećani su za 963.219,39 eura tako da plan iznosi 10.932.717,56 eura.

*Prihodi od poreza* iskazani su s povećanjem od 436.362,00 eura te plan prihoda iznosi 2.663.052,54 eura. U ovoj skupini prihoda iskazano je povećanje prihoda na stavci prihoda od poreza na dohodak za 416.362,00 eura i prihoda poreza na imovinu (porez na promet nekretnina) za 20.000,00 eura.

*Prihodi pomoći* iskazani su s povećanjem za 373.191,97 eura te plan tih prihoda iznosi 4.881.905,11 eura. Povećanje plana prihoda pomoći odnosi se na projekt Dom za starije u Novskoj s planom od 7.800,00 eura, sanaciju klizišta s 228.490,00 eura, izgradnju novog vrtića za 5.308,91 eura, rekonstrukciju hotela Knopp 132.722,81 eura uz istovremeno smanjenje sredstava od 7.734,42 eura za izgradnju prometnice kod hotela Knopp. Na stavkama prihoda pomoći proračunskih korisnika Grada iskazano je povećanje prihoda kod Pučkog otvorenog učilišta za 9.524,07 eura za projekte *Moje malo kino* i *Kino projekcije* dok je kod Knjižnice i čitaonice „Ante Jagar“ Novska iskazano smanjenje za 2.919,40 eura.

Plan *prihoda od imovine* iskazan je s povećanjem za 21.636,19 eura te plan tih prihoda iznosi 1.414.893,87 eura. Prihodi su povećani na stavkama naknade za koncesije za 6.636,19 eura i 15.000 eura na prihodima od imovine (zakupni poslovnih prostora, javnih površina…).

*Prihodi od upravnih i administrativnih pristojbi, pristojbi po posebnim propisima i naknada* iskazani su s povećanjem od 111.005,74 eura te plan iznosi 1.786.455,88 eura. Plan prihoda je povećan na ime premija osiguranja za 24.146,26 eura, komunalnog doprinosa za 26.544,14 eura te vlastitih prihoda proračunskih korisnika Grada za 58.916,59 eura.

Plan *prihoda od prodaje proizvoda i robe te pruženih usluga i prihodi od donacija* povećan je za 21.023,49 eura te plan iznosi 182.428,48 eura. Radi računovodstvenog praćenja, iskazana je donacija Hrvatske lutrije za opremanje parkova za 11.936,76 eura, prihodi Pučkog otvorenog učilišta na ime poslova na tržištu (kino ulaznice, najam poslovnog prostora, prodaja viška električne energije….) povećani su za 7.500 eura, vlastiti prihodi Javne vatrogasne postrojbe povećani su za 1.586,73 eura.

*Prihodi od prodaje nefinancijske imovine* iskazani su s povećanjem za 122.459,49 eura te plan tih prihoda iznosi 877.851,36 eura.

Povećani su prihodi od prodaje neproizvedene dugotrajne imovine za 119.993,00 eura na ime prodaje zemljišta u Poduzetničkoj zoni i prihodi od prodaje proizvedene dugotrajne imovine za 2.466,49 eura na ime računovodstvenog iskazivanja donacije Novokomu d.o.o. (oprema mrtvačnice u Brestači).

*Rashodi poslovanja* s planom od 7.628.581,73 eura povećani su ovim izmjenama i dopunama proračuna za 922.763,98 eura tako da plan iznosi 8.551.345,71 eura.

U strukturi rashoda poslovanja iskazane su promjene na rashodima za zaposlene radi usklađenja plana s izmjenom Odluke o koeficijentima za obračun plaća službenika i namještenika u upravnim tijelima Grada Novske i izmjenama i dopunama Kolektivnog ugovora. Rashodi za zaposlene koji obuhvaćaju rashode plaća i doprinosa na plaće te rashode materijalnih prava zaposlenika povećani su za 260.428,79 eura.

*Materijalni rashodi* povećani su za 499.494,40 eura te plan iznosi 3.555.654,26 eura. Materijalni rashodi povećani su u programu *Upravljanje imovinom* za 18.453,45 eura, pretežno za usluge tekućeg i investicijskog održavanja imovine, zatim u programu *Projektiranje i građenje objekata u vlasništvu Grada* rashodi su povećani za 3.815,78 eura, u programu *Projektiranje i građenje objekata i uređaja komunalne infrastrukture* povećanje je iskazano u iznosu od 200.000,00 eura za uslugu izrade arhitektonsko-urbanističko uređenja Trga dr. Franje Tuđmana. Materijalni rashodi su povećani za 4.834,56 eura na ime naknade za smanjenje količine miješanog komunalnog otpada te za sanaciju klizišta (izradu projekta i radove) u iznosu od 228.490,00 eura. Povećanje materijalnih rashoda iskazano je i kod korisnika proračuna, i to: Javna vatrogasna postrojba u iznosu od 15.467,14 eura, Dječji vrtić Radost 722,44 eura, Pučko otvoreno učilište 67.995,02 eura i smanjenje navedenih rashoda kod Knjižnice i čitaonice „Ante Jagar“ Novska 2.654,46 eura.

*Rashodi subvencija* iskazani su s povećanjem za 65.000,00 eura. Rashodi promidžbe (ugovor s Radio postajom Novska d.o.o.) koji su po ekonomskoj klasifikaciji bili razvrstani u skupini konta *32-Materijalni rashodi*, ovim izmjenama su zbog usklađenja sa Zakonom o elektroničkim medijima prenamijenjeni po svojoj prirodnoj vrsti u rashode subvencija.

*Pomoći dane u inozemstvo i unutar općeg proračuna* povećane su za 28.553,72 eura. U ovoj skupini rashoda planirana su sredstva za sufinanciranje obnove županijske ceste D47-Kozarice s iznosom od 132.722,81 eura. Radi usklađenja plana s iznosom koji je postignut na javnoj nabavi za tu investiciju, potrebno je dodatno osigurati 24.553,72 eura. Za sufinanciranje projektne dokumentacije za kružni tok u Novskoj (Tomislavova ul.-Matoševa i Tomislavova ul.-A. Stepinca) planirano je 10.000,00 eura, a za 6.000,00 eura smanjeni su rashodi za aglomeraciju.

*Ostali rashodi* na kontu skupine 38 povećani su za 69.286,97 eura. Rashodi su povećani za sufinanciranje programa i projekata u kulturi (obnova sakralnih objekata) za 26.500,00 eura, rad Razvojne agencije Grada Novske 25.000,00 eura, za rad Udruga mladeži i djece 8.000,00 eura itd.

*Rashodi za nabavu nefinancijske imovine* iskazani su s povećanjem od 6.751.192,39 eura te plan tih rashoda iznosi 10.527.834,51 eura. Najveće povećanje u ovoj skupini rashoda iskazano je na rashodima dodatnih ulaganja na nefinancijskoj imovini s iznosom od 6.561.477,54 eura, većinom rashodi u programu *Projektiranja i građenja objekata u vlasništvu Grada* i *Projektiranje i građenje objekata i uređaja komunalne infrastrukture*. Tako je u programu Projektiranja i građenja objekata u vlasništvu Grada iskazano povećanje rashoda za izgradnju dječjeg vrtića za 1.505.308,91 eura. Kapitalni projekt *Centar cjeloživotnog učenja* preuzima se od Pučkog otvorenog učilišta Novska jer postoje veće mogućnosti povlačenja sredstava za izgradnju objekata ukoliko je investitor Grad. Tako su u ovom programu planirana sredstva za tu investiciju u iznosu od 4.683.180,70 eura. Planirana su sredstva za izradu projektne dokumentacije za gradnju zgrade Javne vatrogasne postrojbe u iznosu od 33.180,70 eura. Povećan je plan rashoda za rekonstrukciju i dogradnju zgrade hotela Knopp s iznosom od 38.280,70 eura radi izrade projekta unutarnjeg opremanja i dodatno osiguranje za rashode nadzora. U projektu Dom za starije u Novskoj povećan je plan rashoda u iznosu od 11.948,00 eura za projekt izmještanja trafostanice i izradu Investicijske studije. Radi usklađenja plana s iznosom koji je ostvaren u postupku javne nabave, povećana su sredstva za rekonstrukciju i dogradnju mrtvačnice u Starom Grabovcu za 13.180,00 eura te sredstva za pristupnu prometnicu do hotela Knopp za 42.873,35 eura. Nakon gradnje mrtvačnice u Brestači, potrebno je osigurati sredstva za izgradnju parkirališta, prometnice i nogostupa do objekta za što je planirano 180.094,50 eura, itd.

**RAČUN ZADUŽIVANJA/FINANCIRANJA**

Primici od zaduživanja iskazani su s povećanjem plana za 6.526.182,36 eura te sada iznose 7.587.964,83 eura. Radi se o planiranom kreditnom zaduženju u iznosu od 6.183.180,70 eura, i to za dva kapitalna projekta, izgradnji novog dječjeg vrtića u iznosu od 1.500.000,00 eura i izgradnji Centra cjeloživotnog učenja u iznosu od 4.683.180,70 eura. O spomenutim kreditnim zaduženjima Grada će se odlučivati na sljedećim sjednicama predstavničkog tijela. Također, u skupini primitaka od zaduživanja planiran je i iznos od 343.001,66 eura za iskorištena sredstva u 2023. godini dugoročnog tuzemnog kredita za rekonstrukciju i dogradnju zgrade hotela Knopp koja se odnose na rashode nastale prethodne 2022. godine. Istovremeno, u skupini izdataka iskazano je smanjenje u iznosu od 62.095,13 eura, i to za izdatke po osnovi beskamatnog zajma. Naime, stanje obveze na dan 31.12.2022. godine po osnovi beskamatnog zajma za namirenje nedostajućih sredstava za povrate po godišnjim prijavama za 2021. godinu iznosilo je 21.943,25 eura i po osnovi beskamatnog zajma u visini poreza i prireza porezu na dohodak čije je plaćanje odgođeno i/ili odobrena obročna otplata iznosilo je 115.045,83 eura (beskamatni zajam u potpunosti otplaćen jednokratno u veljači 2023. godine), te je stoga ovim izmjenama bilo potrebno uskladiti ostvarene iznose otplate beskamatnog zajma u odnosu na planirane iznose izdataka.